อธิบดีกรมชลประทาน สั่งการชลประทานทั่วประเทศช่วยเหลือเกษตรกรในพื้นที่ที่มีแนวโน้มขาดแคลนน้ำ
อธิบดีกรมชลประทาน สั่งการชลประทานทั่วประเทศช่วยเหลือเกษตรกรในพื้นที่ที่มีแนวโน้มขาดแคลนน้ำ พร้อมเตือนมีอ่างเก็บน้ำอยู่ในเกณฑ์ต้องเฝ้าระวัง18 แห่ง ?นายทองเปลว กองจันทร์ อธิบดีกรมชลประทาน กล่าวว่า จากสถานการณ์ฝนที่ตกน้อยกว่าค่าปกติในหลายพื้นที่ นั้น ขณะนี้ได้สั่งการให้โครงการชลประทานทั่วประเทศ เข้าไปช่วยเหลือเกษตรกรและประชาชนในพื้นที่ที่มีแนวโน้มหรือกำลังประสบกับปัญหาการขาดแคลนน้ำ อาทิ เจ้าหน้าที่ของโครงการส่งน้ำและบำรุงรักษา-ท่าโบสถ์ ได้ลงพื้นที่ไปติดตามการสูบน้ำช่วยเหลือพื้นที่ขาดแคลนน้ำบริเวณด้านท้ายของคลองมะขามเฒ่า-อู่ทอง โดยการสูบน้ำจากลำห้วยโตนดและคลองระบายบึงกระจับ ลงสู่คลองมะขามเฒ่า-กระเสียว ส่งไปช่วยเหลือพื้นที่ขาดแคลนน้ำอย่างต่อเนื่อง โดยในส่วนของอ่างเก็บน้ำขนาดใหญ่ที่มีปริมาณน้ำน้อยกว่าร้อยละ 30 ของความจุอ่างฯ มีอ่างฯที่อยู่ในเกณฑ์ต้องเฝ้าระวังอย่างใกล้ชิด 18 แห่ง ดังนี้ อ่างฯที่มีปริมาณน้ำใช้การได้ร้อยละ 25 ได้แก่ เขื่อนแม่งัดสมบูรณ์ชล  เขื่อนแม่กวงอุดมธารา เขื่อนแควน้อยบำรุงแดน เขื่อนห้วยหลวง และเขื่อนมูลบน ส่วนอ่างฯที่มีปริมาณน้ำใช้การได้ร้อยละ 13 ได้แก่ เขื่อนน้ำพุง เขื่อนทับเสลา และเขื่อนขุนด่านปราการชล ส่วนเขื่อนอื่นๆ คือ เขื่อนกิ่วลม มีปริมาณน้ำใช้การได้ร้อยละ 29 เขื่อนจุฬาภรณ์ มีปริมาณน้ำใช้การได้ร้อยละ 5 เขื่อนลำปาว มีปริมาณน้ำใช้การได้ร้อยละ 22 เขื่อนลำพระเพลิง มีปริมาณน้ำใช้การได้ร้อยละ 14 เขื่อนลำนางรอง มีปริมาณน้ำใช้การได้ร้อยละ 20 เขื่อนป่าสักชลสิทธิ์ มีปริมาณน้ำใช้การได้ร้อยละ 5 เขื่อนกระเสียว มีปริมาณน้ำใช้การได้ร้อยละ 10 เขื่อนคลองสียัดมีปริมาณน้ำใช้การได้ร้อยละ 6 เขื่อนนฤบดินทรจินดา มีปริมาณน้ำใช้การได้ร้อยละ 16 และเขื่อนอุบลรัตน์ มีปริมาตรน้ำต่ำกว่าปริมาตรน้ำต่ำสุด 8 ล้านลูกบาศก์เมตร และมาตรการสำคัญที่สุดคือการขอความร่วมมือจากทุกภาคส่วนให้ร่วมใจกันใช้น้ำอย่างประหยัดและเกิดประโยชน์สูงสุด เพื่อให้มีปริมาณน้ำสำรองไว้ใช้ให้มากที่สุด